Mitropolitul Andrei al Clujului, Maramureșului și Sălajului i-a pomenit sâmbătă pe martirii din temnițele comuniste la Mănăstirea "Sfinții 40 de Mucenici" – Memorial Gherla.
În predica rostită la Sfânta Liturghie, Mitropolitul Andrei a evidențiat jertfa și curajul mărturisirii Sfinților 40 de Mucenici din Sevastia, precum și al celor din închisorile comuniste.
"Ca să te poți mântui trebuie să ai duhul jertfei. Elevii și studenții trebuie să învețe ca să ia note mari, noi, oamenii maturi trebuie să muncim ca să câștigăm cinstit, iar pentru a ajunge în rai, toți creștinii trebuie să ne nevoim".
"Duhul jertfei ne lipsește și credem că sărbătorindu-i pe cei 40 de Mucenici, aducându-ne aminte de modul în care uneori, bestial, au fost omorâți deținuții politici, aducându-ne aminte de ei, poate vom reuși și noi să avem duh de jertfă în lumea aceasta", a explicat ierarhul.
Slujba de pomenire a fost oficiată, la finalul Sfintei Liturghii, în cimitirul deținuților politici de pe Dealul Cărămidăriei din Gherla.
La parastas au participat reprezentanți ai unor instituții civile și militare, printre care comandantul Grupării mobile de Jandarmi "Ştefan Cicio-Pop" din Cluj-Napoca, colonelul Sebastian-Florin Cliţan, precum și fostul deținut politic Grigore Pepene, în vârstă de 99 de ani, și numeroși credincioși.
Garda de onoare a Grupării de Jandarmi a participat în semn de recunoștință și cinstire față de victimele regimului comunist, printre care s-au numărat ofițeri și subofițeri din Jandarmeria Regală Română, care au fost torturați sau au murit în temnițele comuniste. O parte din aceștia fiind îngropați la Gherla.
Zilele Memorialului Gherla
De sărbătoarea Sfinților 40 de Mucenici din Sevastia sunt comemorați deținuții politici anticomuniști din România.
În perioada 6 – 9 martie au fost organizate Zilele Memorialului Gherla, o serie de manifestări culturale prin care sunt comemorați martirii din temnițele comuniste.
Miercuri, a fost vernisată expoziția de grafică "Chipuri ale Sfințeniei" și a fost lansat albumul omonim al artistei Aida Șușter-Boțan.
În același context, vineri, Klaus Kenneth a susținut conferința "În căutarea Adevărului" și și-a lansat volumul "Două milioane de kilometri în căutarea Adevărului".
Mănăstirea "Sfinții 40 de mucenici din Sevastia" a fost înfiinţată în data de 1 octombrie 2017, până în prezent fiind amenajat un paraclis, un muzeu, câteva camere și o trapeză. În perioada următoare, se vor efectua săpături pentru a degreva locul din punct de vedere arheologic, după care se va începe construcția propriu-zisă a așezământului monahal.
Foto credit: Mitropolia Clujului, Maramureșului și Sălajului / Dragoș Olteanu și Darius Echim